Երգերում հիշատակվում էին նաև ծաղիկներ, մրգեր և թռչուններ, հեռավոր երկրներ, որոնք բոցավառում էին նրա երևակայությունը։ Նա չէր կարողանում միմյանց հետ կապել սերն ու բաժանումը և չէր հասկանում, երբ սիրած էակներին թռչունների անուններ էին տալիս։ Այդուհանդերձ նա պաշտում էր այն հատվածները, ուր թռչունները չվում էին օտար երկրներ և լուրեր էին բերում այնտեղ հանդիպած մարդկանցից։ Նա սարսռաց, իրենք թռչունների պես կվարվեն և հեռու կչվեն։ Ի՞նչ կգտնեն այնտեղ։ Թովմասը Սվասից բացի ուրիշ քաղաք չէր տեսել։ Միայն գրքերում։ Կտեսնի՞ արղյոք գնացքներ, օդանավեր։ Նա տեղը փոխեց, որպեսզի հենվեր կնքահոր ոտքերին, որը շոյեց նրա գլուխը։